ธพว.เปิดประตูหนุนSMEขายสินค้าเกษตรแปรรูปไปจีน
ธพว. ดันเอสเอ็มอีไทยสยายปีกสู่ตลาดแดนมังกรสำเร็จ นำร่อง บริษัท ไท่ห่าวชือ กรุ๊ป จับคู่ธุรกิจยักษ์ใหญ่จีน 8 ปี รับซื้อสินค้าเกษตรแปรรูปไทยกว่า 16,000 ตัน กระจายรายได้สู่ภาคเกษตรไทยกว่า 2,000 ล้านบาท
26 เม.ย. 2562

ธพว. ดันเอสเอ็มอีไทยสยายปีกสู่ตลาดแดนมังกรสำเร็จ นำร่อง บริษัท ไท่ห่าวชือ กรุ๊ป จับคู่ธุรกิจยักษ์ใหญ่จีน 8 ปี รับซื้อสินค้าเกษตรแปรรูปไทยกว่า 16,000 ตัน กระจายรายได้สู่ภาคเกษตรไทยกว่า 2,000 ล้านบาท
นายพงชาญ สำเภาเงิน รองกรรมการผู้จัดการ รักษาการแทนกรรมการผู้จัดการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ กล่าวว่า ธนาคารร่วมกับศูนย์สร้างโอกาสธุรกิจไทยสู่จีน หรือ Thailand Smart TradeCenter (TSTC) และสภาอุตสาหกรรมแห่งประเทศไทย จัดมาแล้ว 2 ครั้งต่อเนื่อง ในปี 2561 และ 2562 นำคณะผู้ประกอบการ SME ไทยไปเจรจาจับคู่ธุรกิจกับผู้ซื้อชาวจีนโดยตรง ณ นครกว่างโจว มณฑลกวางตุ้ง สาธารณรัฐประชาชนจีนซึ่งเป็นตลาดที่มีกำลังซื้อมหาศาล และที่สำคัญ ผู้ซื้อในท้องถิ่นชื่นชอบและยอมรับในคุณภาพสินค้าไทยมาก
ทั้งนี้ หนึ่งในผู้ประกอบการเอสเอ็มอีไทยที่เข้าร่วมโครงการดังกล่าวเมื่อปีที่แล้ว (2561) คือ บริษัท ไท่ห่าวชือ กรุ๊ป จำกัด (Thai Hao Chue Group Co.,Ltd.) ธุรกิจวิจัยพัฒนาผลไม้เมืองร้อนของไทยและแปรรูปผลไม้ฟรีซดราย ผลิตภัณฑ์อาหาร และของฝาก ได้พบปะเจรจาธุรกิจจีนและเกิดการจับคู่ธุรกิจสำเร็จกับบริษัท เซินเจิ้น ซงธง โมเดิร์นซัพพลาย เชน แมนเนจเม้นท์ จำกัด (Shenzhen Zhongtong Modern Supply Chain Management Co.,Ltd.) ซึ่งเป็นบริษัทที่ทำธุรกิจกระจายสินค้า(โลจิสติกส์) ขนาดใหญ่อันดับต้นๆของสาธารณรัฐประชาชนจีนโดยมีสัญญาจะรับซื้อสินค้ากลุ่มผลไม้ไทยโดยเฉพาะทุเรียน มะม่วงและมะม่วงหิมพานต์ เพื่อกระจายในตลาดจีน เป็นเวลา 8 ปี ปริมาณซื้อสูงถึงปีละกว่า 2,000 ตัน หรือรวมกว่า 16,000 ตัน ตลอดระยะสัญญา 8 ปีคาดจะสร้างรายได้ถึงมือเกษตรกรรายย่อยคิดเป็นมูลค่าไม่ต่ำกว่าปีละ 250 ล้านบาท หรือรวม 8 ปี มูลค่ากว่า 2,000 ล้านบาท




“ประโยชน์ที่เกิดขึ้นจากความร่วมมือครั้งนี้ นอกจากผู้ประกอบการจะมีรายได้เพิ่มแล้ว ที่สำคัญยังส่งต่อประโยชน์ไปสู่เกษตรกรไทยอย่างกว้างขวาง เนื่องจากบริษัท ไท่ห่าวชือ กรุ๊ป จำกัด จะรับซื้อผลไม้จากเกษตรกรผู้ปลูกโดยตรง ในราคายุติธรรมเพื่อนำมาแปรรูปช่วยแก้ปัญหาเกษตรกรถูกกดราคารับซื้อ และสินค้าเกษตรตกต่ำ อีกทั้ง ช่วยสร้างงาน สร้างรายได้ กระจายสู่ชุมชน นอกจากนั้นทำให้ผลิตภัณฑ์การเกษตรไทยสามารถเข้าสู่ตลาดสากลเป็นที่ยอมรับในเวทีโลก” นายพงชาญ เสริม
ทั้งนี้ ธนาคารพร้อมสนับสนุนเงินทุนเพิ่มเพื่อใช้หมุนเวียน ผ่านโครงการสินเชื่อเพื่อยกระดับเศรษฐกิจชุมชนไว้รองรับ คิดอัตราดอกเบี้ยพิเศษ ผ่อนนานถึงสูงสุด 7 ปี บุคคลธรรมดา 3 ปีแรกเพียง 0.42% ต่อเดือน ปีที่ 4-7 อัตราดอกเบี้ย MLR ต่อปี และหากยกระดับเป็นนิติบุคคล อัตราดอกเบี้ยจะถูกลงไปอีก 3 ปีแรกเพียง 0.25% ต่อเดือน ปีที่ 4-7 อัตราดอกเบี้ย MLR ต่อปี